b'\n_START_ARTICLE_\nSanomalehtien liitto\n_START_PARAGRAPH_\nSanomalehtien Liitto \xe2\x80\x93 Tidningarnas F\xc3\xb6rbund r.y. (eng. The Finnish Newspapers Association) on sanoma- ja kaupunkilehtijulkaisijoiden toimialaj\xc3\xa4rjest\xc3\xb6, joka on perustettu vuonna 1908. Liiton j\xc3\xa4senyritykset ovat sanoma- ja kaupunkilehtien julkaisijoita, konserniyhti\xc3\xb6it\xc3\xa4, jakeluyhti\xc3\xb6it\xc3\xa4, kuva- ja uutistoimistoja, markkinointiyhti\xc3\xb6it\xc3\xa4 ja sanomalehtipainoja. Liittoon kuuluu 174 sanomalehte\xc3\xa4, 60 kaupunkilehte\xc3\xa4, 3 verkkojulkaisua ja 4 muuta lehte\xc3\xa4. Liitto julkaisee alan ammattilehte\xc3\xa4 Suomen Lehdist\xc3\xb6\xc3\xa4. Liiton hallituksen puheenjohtaja on Petteri Putkiranta._NEWLINE_Sanomalehtien Liitto on media-alan yhteist\xc3\xa4 edunvalvontaa hoitavan Medialiiton j\xc3\xa4senj\xc3\xa4rjest\xc3\xb6.\n_START_SECTION_\nKilpailut\n_START_PARAGRAPH_\nSanomalehtien Liitto j\xc3\xa4rjest\xc3\xa4\xc3\xa4 vuosittain j\xc3\xa4senilleen laatukilpailuja. Kaupunkilehtikilpailussa palkitaan Vuoden kaupunkilehti ja Vuoden kaupunkilehtijuttu. Vuoden kaupunkilehtijuttu -kilpailussa kilpaillaan kahdessa sarjassa: tekstin, kuvan ja taiton kokonaisuus sek\xc3\xa4 pelkk\xc3\xa4 teksti. Paikallislehtikilpailussa on kaksi sarjaa: kerran viikossa ilmestyv\xc3\xa4t lehdet ja kaksi kertaa tai useammin viikossa ilmestyv\xc3\xa4t lehdet. Kummankin sarjan printtikilpailussa palkitaan kolme parasta lehte\xc3\xa4 ja voittajat saavat \xe2\x80\x9dVuoden paikallislehti\xe2\x80\x9d -nimikkeen. Verkkokisassa valitaan vain kunkin sarjan paras, joka saa \xe2\x80\x9dVuoden paikallinen verkkopalvelu\xe2\x80\x9d -nimikkeen.\n_START_SECTION_\nMediakasvatus\n_START_PARAGRAPH_\nSanomalehtien Liiton ja sen j\xc3\xa4senlehtien mediakasvatustoiminta tukee lasten ja nuorten kriittist\xc3\xa4 ja aktiivista mediasuhdetta. Liitto tuottaa mediakasvatuksellisia oppimateriaaleja eri ik\xc3\xa4ryhmille ja auttaa opettajia hy\xc3\xb6dynt\xc3\xa4m\xc3\xa4\xc3\xa4n uutismediaa opetuksessa. _NEWLINE_Liitto j\xc3\xa4rjest\xc3\xa4\xc3\xa4 vuosittain useita valtakunnallisia kampanjoita (muun muassa koulujen ja lehtien yhteinen Sanomalehtiviikko vuoden alussa ja Luetko sin\xc3\xa4? -kampanja syyslukukauden alussa) ja tuottaa nuorten media-arkeen pureutuvia tutkimuksia. Toiminnan painopisteen\xc3\xa4 on erityisesti journalismikasvatus. Liiton mediakasvatustoiminta avaa journalismin pelis\xc3\xa4\xc3\xa4nt\xc3\xb6j\xc3\xa4 ja tuo esiin luotettavan mediasis\xc3\xa4ll\xc3\xb6n merkityst\xc3\xa4. Toiminnalla on pitk\xc3\xa4 historia. Suomessa sanomalehdet ovat tehneet mediakasvatusty\xc3\xb6t\xc3\xa4 yli 50 vuoden ajan eli kolmanneksi pisimp\xc3\xa4\xc3\xa4n maailmassa. Kaikki opettajille suunnatut materiaalit on koottu Sanomalehtiopetuksessa.fi]-sivustolle.'